బి.ఎ.పి.యస్.శ్రీ స్వామినారాయణ మందిర్ ఎడిసన్

బీఏపీఎస్ శ్రీ స్వామినారాయణ మందిరం ఎడిసన్, న్యూ జెర్సీలో ఉన్న ఒక హిందూ ఆలయం. ఈ ఆలయాన్ని BAPS స్వామినారాయణ సంస్థ నిర్మించింది. ఇది స్వామినారాయణ సంప్రదాయంలోని ఒక హిందూ మత శాఖకు చెందిన సంస్థ.

ఎడిసన్ లో నిర్మించబడిన తొలి బి.ఎ.పి.యస్ మందిరాన్ని ప్రముఖ్ స్వామి మహారాజ్ 1996 ఆగస్టులో ప్రతిష్ఠించారు. 2019లో అదే ప్రాంగణంలో కొత్త మందిరాన్ని నిర్మించి, సీనియర్ సన్యాసి శిష్యులచే పునఃప్రతిష్ఠా (రీ-ఇనాగ్యురేషన్) కార్యక్రమం నిర్వహించారు.

ఈ మందిరంలోని ప్రధాన గర్భగృహంలో భగవాన్ స్వామినారాయణుడు, గుణతీతానంద స్వామి విగ్రహాలు ప్రతిష్ఠించబడ్డాయి. వీరిని అక్షర-పురుషోత్తమ మహారాజ్ అని కూడా పిలుస్తారు.

 దేవతలు 
ఈ మందిరంలోని ప్రధాన దేవతలు భగవాన్ స్వామినారాయణుడు, గుణతీతానంద స్వామి. వీరిని కలిపి అక్షర-పురుషోత్తమ మహారాజ్‌గా ఆరాధిస్తారు. అదేవిధంగా ఈ మందిరంలో ఘనశ్యామ్ మహారాజ్, నీలకంఠ వర్ణి, శ్రీ రాధా-కృష్ణుడు, శ్రీ సీత-రాముడు, శ్రీ శివుడు-పార్వతి, హనుమంతుడు, గణేశుడు, భగత్ జీ మహారాజ్, శాస్త్రిజీ మహారాజ్, యోగీజీ మహారాజ్, ప్రముఖ్ స్వామి మహారాజ్, మహంత్ స్వామి మహారాజ్ విగ్రహాలు కూడా ప్రతిష్ఠించబడ్డాయి.

 దైనందిన ఆచారాలు 
ఈ మందిరంలో ప్రతిరోజూ దేవతలకు ఆరతి, తాళ్ నిర్వహించబడతాయి. ఆరతి అనేది వెలిగించిన దీపాన్ని దేవతల విగ్రహాల ముందర తిప్పుతూ భక్తి, ప్రేమను వ్యక్తపరచే హిందూ ఆచారం. తాళ్ అనేది భక్తిగీతాలు ఆలపిస్తూ దేవతలకు ఆహారాన్ని సమర్పించే ఆచారం.

 చరిత్ర 
1965లో "1965 వలస మరియు జాతీయతా చట్టం"   ద్వారా అమెరికా వలస కోటాలను సడలించడంతో, దక్షిణ ఆసియా నుండి అమెరికాకు వలస వెళ్లే వారి సంఖ్య పెరిగింది. 1994 నాటికి అమెరికాలో సుమారు 10 లక్షల మంది హిందువులు నివసిస్తున్నారు. దక్షిణ ఆసియా ప్రజలు అమెరికా అంతటా వివిధ ప్రాంతాలకు వలస వెళ్లినప్పటికీ, న్యూ జెర్సీ రాష్ట్రం భారతీయుల నివాసానికి అత్యధికంగా కేంద్రీకృతమైన ప్రాంతాలలో ఒకటిగా మారింది. ప్రతి సంవత్సరం వేలాది మంది దక్షిణ ఆసియా వలసదారులు అమెరికాకు రావడంతో, వారిలో చాలామంది హిందువులు కావడంతో, మందిరాల నిర్మాణం వారికి తమ మతపరమైన అవసరాలను తీర్చుకునేందుకు అవసరమైన ఆధ్యాత్మిక స్థలాలను అందించింది.

1974 నుండి, BAPS యొక్క ఆధ్యాత్మిక నాయకుడైన ప్రముఖ్ స్వామి మహారాజ్, సన్యాసి శిష్యుల బృందంతో కలిసి న్యూ జెర్సీలో భక్తుల గృహాలను సందర్శిస్తూ, ఎడిసన్, రోసెల్, లిండెన్, పిస్కటావే, ప్లెయిన్‌ఫీల్డ్ వంటి పట్టణాలలో ఆధ్యాత్మిక సభలు నిర్వహించడం ప్రారంభించారు.
 మందిర నిర్మాణం 
1990 జూలై 9న, ప్రముఖ్ స్వామి మహారాజ్, సన్యాసి శిష్యులు, భక్తులు కలిసి 44,000 చదరపు అడుగుల విస్తీర్ణం గల ప్లాస్టిక్ మోల్డింగ్ గిడ్డంగిని పరిశీలించారు. ఆ స్థలంలో ఒక హిందూ మందిరాన్ని నిర్మించాలనే దృష్టితో దానిని కొనుగోలు చేయాలని నిర్ణయించారు. 1991లో, BAPS ఆ గిడ్డంగిని, దాని చుట్టుపక్కల భూమిని కొనుగోలు చేసింది. ఆ సమయంలో ఇది అమెరికా సంయుక్త రాష్ట్రాల్లో ఉన్న 11 ఇతర BAPS ఆలయాలలో అతిపెద్దదిగా నిలిచింది. గిడ్డంగిని కొనుగోలు చేసిన తొలి ఏడాదిలోనే, లోపల ఒక చిన్న గర్భగృహాన్ని నిర్మించారు. మిగిలిన సముదాయం భారతీయ సాంస్కృతిక మహోత్సవానికి వేదికగా, నిల్వ కేంద్రంగా ఉపయోగించబడింది. భారతీయ సాంస్కృతిక మహోత్సవం అనేది BAPS నిర్వహించిన 30 రోజుల కార్యక్రమం. ఇది 1991 జూలై 12 నుండి ఆగస్టు 11 వరకు జరిగింది. ఆహారం, సంగీతం, సంప్రదాయ నృత్యాలు, ప్రదర్శనలు, విద్యా శిబిరాల ద్వారా అమెరికాలో నివసిస్తున్న ప్రజలకు భారతీయ సంస్కృతిని పరిచయం చేయడం ఈ కార్యక్రమం లక్ష్యం. మందిర పునర్నిర్మాణానికి ఒక సంవత్సరం పాటు ప్రణాళికలు సిద్ధం చేసిన అనంతరం, రూపకల్పనలు పూర్తయ్యాయి. ఆ తరువాత గిడ్డంగిని ప్రార్థనా మందిరంగా మార్చారు. బయట వైపు గోడలపై అమర్చిన చెక్కిన గ్రానైట్ శిలలను స్పెయిన్, భారతదేశం నుండి దిగుమతి చేసుకొని, గ్లాస్-రీఫోర్స్డ్ కాంక్రీట్ పొరతో కప్పారు. 1996 ఆగస్టు 11న, ప్రముఖ్ స్వామి మహారాజ్ 6,000 మంది భక్తుల సమక్షంలో ప్రతిష్ఠా మహోత్సవాన్ని నిర్వహించారు.

 పునర్నిర్మాణం 
మందిరాన్ని సందర్శించే భక్తుల సంఖ్య పెరగడంతో, అదే స్థలంలో మరింత పెద్ద మందిరాన్ని నిర్మించాలనే నిర్ణయం తీసుకున్నారు. పునర్నిర్మిత మందిరానికి సంబంధించిన ప్రతిష్ఠా, ప్రారంభోత్సవ వేడుకలు 2019 ఆగస్టులో తొమ్మిది రోజుల పాటు జరిగాయి. ఆగస్టు 10, 11 తేదీల్లో విశ్వశాంతి మహాయజ్ఞంతో వేడుకలు ప్రారంభమయ్యాయి (ప్రపంచ శాంతి కోసం నిర్వహించే యజ్ఞం). ఆగస్టు 17న, ఎడిసన్ నగరంలో నగర్ యాత్ర నిర్వహించబడింది. ఇందులో దేవతల విగ్రహాలను అలంకరించిన రథాలపై ఊరేగించారు. ఆగస్టు 17, 18 తేదీల్లో డాక్టర్ స్వామి, ఈశ్వర్చరందాస్ స్వామి చేత ప్రతిష్ఠా కర్మలు నిర్వహించబడ్డాయి. కొత్త మందిరం మూడు అంతస్తుల సముదాయంగా నిర్మించబడింది. దీని మొత్తం విస్తీర్ణం సుమారు 150,000 చదరపు అడుగులు. మందిరం లోపల వ్యాయామశాల, యువత తరగతి గదులు, వారపు ఆధ్యాత్మిక సభల కోసం సభా మందిరం ఉన్నాయి.

 మూలాలు 

వర్గం:న్యూజెర్సీలోని హిందూ దేవాలయాలు
వర్గం:ఎడిసన్, న్యూజెర్సీ
వర్గం:20వ శతాబ్దపు హిందూ దేవాలయాలు
వర్గం:హిందూ దేవాలయాలు
వర్గం:విష్ణు దేవాలయాలు
వర్గం:అమెరికాలోని దేవాలయాలు